**INFORMATĪVAIS ZIŅOJUMS**

**Par iedzīvotāju ienākuma nodokļa ieskaitīšanas kārtības maiņu**

**Kārtība, kādā iedzīvotāju ienākuma nodokli ieskaita budžetā**

 Ministru kabineta 2004.gada 29.jūnija noteikumi Nr.573 „Kārtība, kādā iedzīvotāju ienākuma nodokli, ar nodokli saistīto nokavējuma naudu un soda naudu ieskaita budžetā” paredz, ka iedzīvotāju ienākuma nodokļa (turpmāk – IIN) maksājumus nodokļa maksātāja dzīvesvietas pašvaldības budžetā un valsts pamatbudžetā ieskaita centralizēti (ar Valsts kases starpniecību) vai tieši.

Ar Rīgas domi un Ventspils pilsētas domi šobrīd ir spēkā līgumi[[1]](#footnote-1) par speciālu IIN ieskaitīšanas kārtību, saskaņā ar kuru IIN maksājumi tieši, bez Valsts kases starpniecības, nonāk konkrētās pašvaldības budžetā, IIN kontā. Ar Rīgas domi līgums noslēgts 1995.gada 14.decembrī, bet ar Ventspils pilsētas domi - 1996.gada 7.martā. Abi līgumi ir beztermiņa, savukārt līgumos paredzēts, ka tos var lauzt vai to darbību izbeigt:

* ar Rīgas domi - rakstiski par to paziņojot otrai līgumslēdzēju pusei vienu mēnesi iepriekš un vienojoties par papildu pārejas noteikumiem;
* ar Ventspils pilsētas domi - rakstiski par to paziņojot vismaz trīs mēnešus iepriekš pirms kārtējā budžeta gada sākšanās (ja tas netiek paziņots, līgums tiek automātiski pagarināts);

IIN maksātāji – fiziskās personas, kuras deklarējušas dzīvesvietu taksācijas gada sākumā Rīgas vai Ventspils pilsētas pašvaldības administratīvajā teritorijā, maksājot IIN par ienākumiem no saimnieciskās darbības vai rezumējošā kārtībā un ar nodokli saistītos maksājumus (nokavējuma naudu un soda naudu) ieskaita tieši pašvaldības budžetā.

Savukārt darba devēji, kuru juridiskā adrese atrodas Rīgas vai Ventspils pilsētas pašvaldības administratīvajā teritorijā, IIN[[2]](#footnote-2) no minēto pašvaldību administratīvajā teritorijā dzīvojošo darba ņēmēju darba samaksas pārskaita pašvaldības budžeta kontā, bet ar nodokli saistīto nokavējuma naudu[[3]](#footnote-3) – Valsts kases nodokļa ieņēmumu kontā.

Papildus Ministru kabineta 2004.gada 29.jūnija noteikumos Nr.573 „Kārtība, kādā iedzīvotāju ienākuma nodokli, ar nodokli saistīto nokavējuma naudu un soda naudu ieskaita budžetā” noteiktajam attiecībā uz noteikto kārtību, kādā IIN maksājumus nodokļa maksātāja dzīvesvietas pašvaldības budžetā un valsts pamatbudžetā ieskaita tieši, minēto jautājumu reglamentē arī Ministru kabineta 2010.gada 21.septembra noteikumu Nr.899 „Likuma „Par iedzīvotāju ienākuma nodokli” normu piemērošanas kārtība” 101.punkts, saskaņā ar kuru ienākuma izmaksātājs – komersants, individuālais uzņēmums (arī zemnieku vai zvejnieku saimniecība), kooperatīvā sabiedrība, iestāde, biedrība, nodibinājums, cita privāto tiesību juridiskā persona, nerezidenta pastāvīgā pārstāvniecība vai fiziskā persona – saimnieciskās darbības veicēja, kas atrodas tās pašvaldības administratīvajā teritorijā, ar kuru ir noslēgts līgums par nodokļa ieņēmumu iekasēšanas īpašu kārtību, izmaksājot likuma 17.panta desmitajā daļā minēto ienākumu (t.i., autoratlīdzība, apdrošināšanas atlīdzība, pensijas, metāllūžņu pārdošanas ienākumi, ieņēmumi no saimnieciskās darbības, ko veic fiziskā persona, kurai nav izsniegts Valsts ieņēmumu dienesta (turpmāk – VID) apliecinājums par reģistrēšanos saimnieciskās darbības veicēja statusā, dāvinājumi naudā un citās lietās, slimības pabalsti, dividendes un dividendēm pielīdzināms ienākums, procentu ienākums, stipendijas, ienākums no privātajos pensiju fondos veikto iemaksu ieguldīšanas u.c.) fiziskajai personai, kuras dzīvesvieta atrodas minētās pašvaldības teritorijā, no nodokļa maksātāja ieturēto nodokli iemaksā pašvaldības budžeta kontā.

Šī norma vēsturiski ir pārņemta no iepriekšējiem Ministru kabineta noteikumiem[[4]](#footnote-4) un praksē ir spēkā jau kopš 2000.gada, lai arī sistēmiski tās saturs neiekļaujas Ministru kabineta 2010.gada 21.septembra noteikumos Nr.899 „Likuma „Par iedzīvotāju ienākuma nodokli” normu piemērošanas kārtība”, jo attiecīgā jautājuma regulējums ietverts 2004.gada 29.jūnija noteikumos Nr.573 „Kārtība, kādā iedzīvotāju ienākuma nodokli, ar nodokli saistīto nokavējuma naudu un soda naudu ieskaita budžetā”.

**Iedzīvotāju ienākuma nodokļa ieskaitīšanas pašvaldību budžetā problemātika**

* **IIN maksājumu kļūdainas pārskaitīšanas iemesli un apmēri, pašvaldību un VID preventīvais darbs kļūdaino pārskaitījumu novēršanai**

Rīgas dome, saskaņā ar tās 2012.gada 27.aprīļa vēstulē Nr.1-22.2/RD-12-1420-nd sniegto informāciju, veicot nodokļa maksājumu analīzi, konstatējusi, ka nodokļa maksātāji Rīgas pašvaldības budžetam piekritīgās IIN summas daļēji vai pilnā apmērā kļūdaini pārskaita IIN kontā Valsts kasē, citos nodokļu kontos vai nepārskaita vispār.

***Minētās kļūdas rodas divu iemeslu dēļ***:

1. IIN ieturēšana ienākuma izmaksas vietā no algota darba ienākuma un IIN nomaksa rezumējošā kārtībā.

Lielākā daļa darba devēju neizmanto Iedzīvotāju reģistra elektronisko pakalpojumu mājas lapā [www.pmlp.gov.lv](http://www.pmlp.gov.lv) → sadaļā „Pakalpojumi” → „E – pakalpojumi” pieejamo informāciju, lai noskaidrotu, vai darbinieka deklarētā dzīvesvieta taksācijas gada 1.janvārī atrodas tās republikas pilsētas vai novada teritorijā, kurā ir darba devēja juridiskā adrese. Līdz ar to darba devēja rīcībā esošā informācija par darbinieka deklarēto dzīvesvietu nesakrīt ar VID rīcībā esošajiem datiem.

Atbilstoši Rīgas domes sniegtajai informācijai, IIN maksātāji, kuri regulāri Rīgas pašvaldībai piekritīgos IIN maksājumus kļūdaini iemaksā Valsts kases IIN sadales kontā, tiek telefoniski un rakstiski informēti par IIN ieskaitīšanas kārtību Rīgas pilsētā. Bez tam, informācija par IIN ieskaitīšanas kārtību Rīgas pilsētā ir ievietota Rīgas domes mājas lapā, VID mājas lapā, kā arī Pašvaldības ieņēmumu pārvaldē tika izstrādāts buklets „Par IIN maksāšanas kārtību Rīgas pilsētā”, kas izvietots pašvaldības klientu apkalpošanas centrā un nosūtīts izvietošanai VID Rīgas klientu apkalpošanas centros.

Vienlaikus VID arī ir izstrādājis un ievietojis VID mājas lapā, VID Nodokļu pārvaldes Rīgas, Ventspils klientu apkalpošanas centros, kā arī VID Lielo nodokļu maksātāju apkalpošanas centrā informatīvos materiālus par IIN speciālo ieskaitīšanas kārtību Rīgas un Ventspils pilsētas pašvaldību un valsts budžetā. VID Nodokļu pārvaldes Rīgas, Ventspils klientu apkalpošanas centros, Lielo nodokļu maksātāju apkalpošanas centrā regulāri tiek veikts preventīvs darbs ar darba devējiem, kuri Rīgas un Ventspils pilsētas pašvaldībai piekritīgos IIN maksājumus kļūdaini ieskata Valsts kases IIN sadales kontā.

Tomēr gan no pašvaldību puses, gan no VID puses konstatētais nodokļu maksātāju pieļauto kļūdu apmērs un nodokļu maksātāju viedoklis liek secināt, ka šobrīd normatīvajos aktos paredzētā IIN ieskaitīšanas kārtība vairākos kontos rada uzņēmējiem administratīvo slogu (t.sk. palielinot kļūdīšanos risku, veicot IIN maksājumus) un neefektīvu darba spēka, laika resursu patēriņu VID un Valsts kasei. Savukārt, ja speciālā kārtība attiecībā uz IIN ieskaitīšanu tieši konkrētu divu pašvaldību kontā nepastāvētu, nodokļa administrēšanai patērētie resursi no Valsts kases un VID puses tiktu samazināti, tādējādi optimizējot un efektīvāk realizējot IIN administrēšanas procesus no valsts puses, kā arī vienkāršotu IIN uzskaiti un maksāšanu nodokļu maksātājiem.

1. IIN ieturēšana no citiem ienākuma veidiem ienākuma izmaksas vietā

Saskaņā ar Ministru kabineta 2010.gada 21.septembra noteikumu Nr.899 „Likuma „Par iedzīvotāju ienākuma nodokli” normu piemērošanas kārtība” 101.punktā noteikto, ka arī IIN maksājumi no citiem nozīmīgiem ienākumu veidiem tiek ieskaitīti nodokļa maksātāja deklarētajā dzīvesvietā – Rīgas vai Ventspils pilsētas pašvaldības budžetā tieši, rada vislielāko IIN maksājumu kļūdainas ieskaitīšanas risku, jo ienākuma izmaksātājam praktiski nav pieejama informācija par maksātāja deklarēto dzīvesvietu taksācijas gada 1.janvārī (atbilstoši Iedzīvotāju reģistra likumam), kā arī šāda informācijas pārbaudes veikšana rada ienākuma izmaksātājam nesamērīgu administratīvo slogu. Piemēram, kredītiestādēm, izmaksājot dividendes vai procentus niecīgos apmēros, kas bieži nepārsniedz pāris *euro*, ir jāveic nesamērīgs darbs, pārbaudot un precizējot katra klienta deklarēto dzīvesvietu taksācijas gada 1.janvārī.

* **Kļūdaini ieskaitīto IIN summu pārskaitīšana starp Rīgas domes IIN ieņēmumu kontu un Valsts kases IIN sadales kontu**

Saskaņā ar 1995.gada 14.decembra līgumu Nr.181 starp Rīgas domi un Finanšu ministriju, kā arī 2005.gada 3.marta sadarbības līgumu starp VID un Rīgas domi „Par informācijas apmaiņu”, ja Rīgas dome konstatē savā kontā ieskaitītas IIN summas, kas tai nepienākas, tā 10 dienu laikā pārskaita tās Valsts kases IIN sadales kontā. Savukārt, ja IIN summas, kas saskaņā ar spēkā esošajiem normatīvajiem aktiem ir ieskaitāmas tieši Rīgas domes kontā, ieskaitītas Valsts kases IIN sadales kontā, tās 10 dienu laikā jāpaskaita uz Rīgas domes IIN ieņēmumu kontu. Atbilstoši VID 2012.gada 26.aprīļa vēstulē Nr.8.3.2-19.1/33386 sniegtajai informācijai Rīgas dome un Ventspils pilsētas dome **15 – 30 dienu laikā** pēc pieprasījuma saņemšanas līdz 2012. gadam pārskaitīja kļūdainās summas uz IIN kontu Valsts kasē, savukārt VID struktūrvienības no Rīgas domes un Ventspils pilsētas domes saņēma vidēji 10 **–** 15 pieprasījumus mēnesī un atmaksu veica **10 dienu laikā (atbilstoši līgumos noteiktajam)**. Līdz 2012.gadam IIN pārskaitīšana starp Rīgas domes, Ventspils pilsētas domes un Valsts kases kontiem notika galvenokārt pēc Rīgas domes un Ventspils pilsētas domes pieprasījumiem un nelielā apjomā – pēc nodokļa maksātāju pieprasījumiem, jo VID kapacitātes dēļ nebija manuāli iespējams pārbaudīt visas Rīgas domes un Ventspils pilsētas domes kontos nepareizi ieskaitītas IIN summas.

VID 2013.gada nogalē un 2014.gada sākumā, atbilstoši ieviestajai VID risku vadībai un identificētajiem riskiem, sistēmiski sakārtoja darbu ar kļūdaini ieskaitīto IIN maksājumu pārbaudi, proti, iepriekš tas bija manuāls, ļoti laikietilpīgs darbs, šobrīd VID realizējis informatīvo sistēmu atbalstu šī procesa pilnveidošanā gan nodokļu maksātājiem, maksimāli automatizējot nodokļu maksājumu sadalījumu, gan VID uzraudzības veikšanai.

VID Rīgas domei 2013.gadā nosūtīja pieprasījumus IIN pārskaitīšanai uz Valsts kases kontu par kopējo summu 25,00 milj. EUR, savukārt 2014.gadā līdz 1.maijam nosūtīja pieprasījumus par periodu līdz 2014.gada 1.ceturksnim IIN pārskaitīšanai uz Valsts kases kontu par kopējo summu 6,4 milj. EUR , Rīgas dome pārskaitīja IIN sadales kontā 18,3 milj. EUR, t.sk., 2013.gadā 8,8 milj. EUR un 2014.gada 1.pusgadā 9,5 milj. EUR.

Savukārt Rīgas dome 2013.gadā pieprasīja VID pārskaitīt kļūdaini ieskaitītās IIN summas no sadales konta uz RD kontu par kopējo summu 32,03 milj. EUR, 2014.gadā līdz 1.maijam par periodu līdz 2014.gada 1.ceturksnim VID saņēma IIN pieprasījumus no RD par kopējo summu 8,04 milj. EUR . VID, atbildot uz RD pieprasījumiem, par periodu līdz 2013.gadam veica IIN pārskaitījumus par kopējo summu 34,5 milj. EUR , t.sk., 2013.gadā 28,7 milj. EUR un 2014.gada 1.pusgadā 5,8 milj. EUR.

VID 2014.gadā pieņēma lēmumu veikt centralizēto analīzi (inventarizāciju) par juridisko personu, kuru juridiskā adrese atrodas Rīgas pašvaldības administratīvajā teritorijā, aprēķinātajām un iemaksātajām IIN summām par periodu no 2001.gada līdz 2013.gadam. kā rezultātā pēc VID veiktajiem aprēķiniem (inventarizācijas rezultātiem) Rīgas domei par periodu no 2001.gada līdz 2013.gadam ir jāpārskaita Valsts kases sadales kontā 11,51 milj. EUR, kas veidojās šādi:

(44 646,37 – 29 401,82) – (9 499,61 – 5 769,64) = 15 244,55 – 3 729,97 = 11 514,58 tūkst. EUR,

kur:

44 646,37 tūkst. EUR – nodokļu maksātāju Rīgas domei kļūdaini iemaksātā IIN summa, kuru līdz 2014.gada 1.janvārim Rīgas dome nav pārskaitījusi sadales kontā;

29 401,82 tūkst. EUR – nodokļu maksātāju sadales kontā kļūdaini iemaksātā IIN summa, kuru līdz 2014.gada 1.janvārim VID nav pārskaitījis Rīgas domei;

9 499,61 tūkst. EUR – nodokļu maksātāju Rīgas domei kļūdaini iemaksātā IIN summa, kuru 2014.gada 1.pusgadā Rīgas dome pārskaitījusi sadales kontā par periodu no 2001.gada līdz 2013.gadam;

5 769,64 tūkst. EUR – nodokļu maksātāju sadales kontā kļūdaini iemaksātā IIN summa, kuru 2014.gada 1.pusgadā VID pārskaitījis Rīgas domei par periodu no 2001.gada līdz 2013.gadam. Sarakste ar Rīgas domi par kļūdaini veikto IIN maksājumu pārskaitīšanu Valsts kases IIN sadales kontā (no kura IIN maksājumi tiktu sadalīti citām pašvaldībām) ilgst jau kopš š.g. maija mēneša, bet, diemžēl, sarakste vairāku mēnešu garumā, kuras laikā tika piedāvāti arī konstruktīvi risinājumi, piemēram, veikt grozījumus līgumā un paredzēt atmaksa grafiku 2014. gada laikā, ir bez rezultātiem. Tādēļ jāsecina, ka speciālo divām pašvaldībām noteikto IIN iekasēšanas kārtību ir nepieciešams steidzami pārskatīt, jo Rīgas dome kļūdaini ieskaitīto IIN maksājumu pēc tā konstatēšanas nevis nekavējoši atgriež citām pašvaldībām, bet izmanto savu funkciju pildīšanai un politiski noteikto prioritāšu īstenošanai.

Iepriekš minētais liek secināt, ka noslēgta līguma nosacījumi no Rīgas domes puses, saskaņā ar VID sniegto informāciju, savlaicīgi un precīzi netiek izpildīti. Rīgas dome pamato to ar atmaksai uz Valsts kases sadales kontu pieprasītās summas analīzi un pārbaudi un ar to, ka minētās summas, kas konstatētas 2014.gadā VID inventarizācijas rezultātā par periodu no 2001.gada līdz 2013.gadam, ir ļoti lielas: Rīgas domei Valsts kases sadales kontā jāpārskaita 11,51 milj. EUR ko izdarīt līgumā paredzētajā 10 dienu termiņā ir apgrūtinoši, kā arī saskaņā ar Rīgas domes 20.02.2014. vēstuli Nr.PIP-14-2743-nd/6-9 tieši ietekmē Rīgas pilsētas 2014.gada nodokļu ieņēmumus un pašvaldību finanšu izlīdzināšanas fonda finansējuma apjomu.

**Problēmas risinājums**

Lai risinātu aprakstīto problēmu un atvieglotu administratīvo slogu uzņēmējiem, kuriem ir jāveic IIN pārskaitīšana uz vairākiem IIN kontiem (gan Valsts kases sadales kontu, gan Rīgas domes un Ventspils pilsētas domes kontiem) un nodrošinātu IIN sadali atbilstoši Ministru kabineta 2004.gada 29.jūnija noteikumos Nr.573 „Kārtība, kādā iedzīvotāju ienākuma nodokli, ar nodokli saistīto nokavējuma naudu un soda naudu ieskaita budžetā” noteiktajam, liedzot Rīgas domei izmantot citām pašvaldībām piekrītošu IIN finansējumu, lūdzam Ministru kabinetu dot uzdevumu finanšu ministram:

1. **nodrošināt līgumu laušanu līdz 2014.gada 29.septembrim, nosūtot vēstules Rīgas un Ventspils pilsētas pašvaldībai par IIN īpašo iekasēšanas kārtības maiņu un noslēgto līgumu laušanu;**
2. **līdz 2014.gada 1.novembrim sagatavot un iesniegt Ministru kabinetā (kā Ministru kabineta lietu) grozījumus normatīvajos aktos, paredzot, ka sākot ar 2015.gada 1.janvāri IIN ieskaitāms tikai Valsts kases IIN sadales kontā.**

Izteiktais priekšlikums vienkāršotu nodokļu maksātājiem IIN samaksas kārtību, kā arī samazinātu administratīvo slogu un efektivizētu valsts un pašvaldību resursu izlietošanu, novirzot tos stratēģisku mērķu sasniegšanai. Pārejot uz pilnībā centralizētu IIN nodokļa iekasēšanu, tiktu optimizēts IIN administrēšanas process kopumā: nodokļa maksātājiem, veicot uzskaiti un norēķinus, VID – veicot administrēšanu un informācijas apmaiņu ar pašvaldībām, kā rezultātā nebūtu atsevišķi jāgatavo informācija Rīgas un Ventspils pilsētas pašvaldībai, Valsts kasei – veicot sadali, kā rezultātā nebūtu jāveic ieturējumi no Rīgas un Ventspils pilsētas pašvaldības par nodokļu maksātājiem, kas saņēmuši IIN atmaksas.

Realizējot izteikto priekšlikumu, tiktu būtiski samazināts kļūdaino maksājumu skaits Valsts kases IIN sadales kontā, kā arī novērsta situācija, ka pašvaldības ilgstoši nesaņem tām pienākošos līdzekļus no iekasētā IIN.

Attiecībā uz paredzamajiem grozījumiem normatīvajos aktos, Finanšu ministrija informē, ka grozījumi būs nepieciešami sekojošos normatīvajos aktos:

* Ministru kabineta 2010.gada 21.septembra noteikumos Nr.899 „Likuma „Par iedzīvotāju ienākuma nodokli” normu piemērošanas kārtība”;
* Ministru kabineta 2004.gada 29.jūnija noteikumos Nr.573 „Kārtība, kādā iedzīvotāju ienākuma nodokli, ar nodokli saistīto nokavējuma naudu un soda naudu ieskaita budžetā”;
* likumā “Par nodokļiem un nodevām”;
* Ministru kabineta 2000.gada 14.novembra noteikumos Nr.390 “Kārtība, kādā Valsts ieņēmumu dienests sniedz pašvaldībām informāciju par iedzīvotāju ienākuma nodokļa maksājumiem”;
* Ministru kabineta 1996.gada 9.jūlija noteikumos Nr.253 “Noteikumi par iedzīvotāju ienākuma nodokļa administrēšanas funkcijām’.

# Finanšu ministrs A.Vilks

10.09.2014 9:30

2266

Kaļāne

67095491, fakss 67095497,

Astra.Kalane@fm.gov.lv

1. vēsturiski ir bijuši noslēgti pieci līgumi, no kuriem trīs (ar Daugavpils pilsētas domi, Rēzeknes pilsētas domi un Liepājas pilsētas domi) ir lauzti [↑](#footnote-ref-1)
2. nodokli, nodokļa revīzijas (audita) rezultātā aprēķināto nodokli no minēto pašvaldību administratīvajā teritorijā dzīvojošo darba ņēmēju darba samaksas, kā arī nodokļa revīzijas (audita) rezultātā ar aprēķināto nodokli saistītos maksājumus (nokavējuma naudu, soda naudu) [↑](#footnote-ref-2)
3. aprēķināto nokavējuma naudu nodoklim no minēto pašvaldību administratīvajā teritorijā dzīvojošo darba ņēmēju darba samaksas, nodokli no pārējo darba ņēmēju darba samaksas un ar nodokli saistīto nokavējuma naudu, kā arī nodokļa revīzijas (audita) rezultātā aprēķināto nodokli no pārējo darba ņēmēju darba samaksas un ar nodokli saistīto nokavējuma naudu [↑](#footnote-ref-3)
4. no Ministru kabineta 2000.gada 18.oktobra noteikumiem Nr.357 „Likuma „Par iedzīvotāju ienākuma nodokli” normu piemērošanas noteikumi”, kas bija spēkā no 2000.gada 21.oktobra līdz 2006.gada 1.septembrim, vēlāk no Ministru kabineta 2006.gada 26.septembra noteikumiem Nr.793 „Likuma „Par iedzīvotāju ienākuma nodokli” normu piemērošanas kārtība”, kas bija spēkā no 2006.gada 30.septembra līdz 2010.gada 30.jūnijam [↑](#footnote-ref-4)